Diari Oficial de la Generalitat Valenciana


Sumari del DOGV 7056, del 28-06-2013 (2013/6178)

RESOLUCIÓ de 25 de març de 2013, del secretari autonòmic de Justícia, per la qual s'acorda ratificar l'acord d'extinció i el balanç de liquidació aprovat pel Patronat de la Fundación Bienvenida López Seriñá de la Comunidad Valenciana.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7056

Data del DOGV
:   28-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6178


Data del document
:   25-03-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 25 de març de 2013, del secretari autonòmic de Justícia, per la qual s'acorda ratificar l'acord d'extinció i el balanç de liquidació aprovat pel Patronat de la Fundación Bienvenida López Seriñá de la Comunidad Valenciana. [2013/6178]  
Vist l'expedient sobre ratificació pel protectorat de l'acord d'extinció i l'aprovació del balanç de liquidació adoptat pel Patronat de la Fundación Bienvenida López Seriñá de la Comunidad Valenciana, d'ara en avant la fundació, d'acord amb els següents  
  
Fets  
Primer. Amb data registre d'entrada en el Registre General de la Conselleria de Justícia i Benestar Social 17 de novembre de 2011 de la llavors Conselleria de Justícia i Benestar Social, la fundació esmentada va presentar una sol·licitud de ratificació de l'acord d'extinció adoptat pel seu patronat el 2 de novembre de 2011, per la impossibilitat material del compliment dels fins fundacionals.  
L'acord esmentat consta protocol·litzat en escriptura pública de 16 de novembre de 2011, autoritzada pel notari del Col·legi de València, districte d'Alacant, Ignacio Javier Torres López, número de protocol 1528.   
Posteriorment es va ampliar la sol·licitud de la interessada a la ratificació de l'aprovació pel patronat del balanç de liquidació el 15 de gener de 2013.  
  
Segon. La fundació va ser requerida perquè esmenara la seua sol·licitud per mitjà d'un escrit del Servici d'Entitats Jurídiques de 17 de maig de 2012. Cosa que va fer per mitjà de l'aportació de la documentació pertinent en dates 3 de juliol de 2012 i 21 de gener de 2013.  
  
Tercer. Per Reial Orde de data 25 de setembre de 1929, es classifica com a beneficodocent particular la Fundació Bienvenida López Seriñá.  
  
La seua fundadora va ser Bienvenida López Seriñá, per raó de testaments atorgats per la fundadora en data 4 de març de 1927 i 16 de juny de 1928, davant de Lorenzo de Iúzar Avilés, notari de València, protocols número 329 i 1014, respectivament.  
Segons l'article 6 dels Estatuts (després de la seua adaptació el 9 d'agost de 2001), la fundació té per objecte «afavorir i complementar l'educació i formació, tant de xiquets i jóvens, com d'adults, atenent preferentment les persones amb menys recursos econòmics, especialment de la localitat de Sant Vicent del Raspeig, província d'Alacant. La fundació pot, en exercici de la seua pròpia activitat, organitzar cursos i seminaris; realitzar activitats de catequesi, formació moral i religiosa catòlica; celebrar actes; organitzar exposicions; concedir premis i beques; concertar acords i intercanvis amb altres centres docents i, de manera genèrica, dur a terme totes les actuacions conduents al millor èxit dels seus fins.  
Quant a les activitats, l'article 7 dels seus estatuts disposa que en «el desenrotllament dels fins de la fundació podrà efectuar-se, entre altres modes possibles, pels següents, que s'enumeren sense propòsit exhaustiu: a) Pel manteniment del centre educatiu que porta el nom de la Santa Faç i la Mare de Déu del Remei. b) Per la fundació directament, en instal·lacions pròpies o alienes. c) Cooperant a la creació d'altres entitats de naturalesa associativa o fundacional. d) Participant o col·laborant en el desenrotllament de les activitats que du a terme la Congregació Religiosa de les Germanes Salesianes del Sagrat Cor de Jesús, o d'altres entitats religioses, organismes, institucions o persones de qualsevol classe, físiques o jurídiques, que d'alguna manera puguen servir als fins perseguits per la fundació. La fundació atorgarà amb criteris d'imparcialitat, no-discriminació i objectivitat els seus beneficis a les persones o entitats que, si reunixen les condicions expressades anteriorment, estime el patronat que en són legítimes creditores, d'acord amb les bases, normes o regles que establisca per a això».   
  
L'últim patronat inscrit en el Registre de Fundacions de la Comunitat Valenciana per Resolució de 25 de novembre de 2010, del secretari autonòmic de Justícia de la Conselleria de Justícia i Administracions Públiques, és el següent:  
Presidenta: la mare superiora de la comunitat del col·legi, Laura Esteban González; vicepresidenta: la germana Ana María Sarriá Rubiales; secretària patrona: Raquel Esteban González.  
La dotació inicial de la fundació, segons el termes literals del Registre de Fundacions de la Comunitat Valenciana, va ser la següent:  
«Els béns classificats el 25 de setembre de 1929 són els següents: 1r. Edifici fundacional, casa-col·legi en carrer Ample Castelar, número 55, en Sant Vicent del Raspeig. 2n. Casa en carrer Colom, número 16, de Sant Vicent del Raspeig, usufructuada per Antonia i Dolores Escolto Treza-Rio. 3r. Casa al carrer de Sant Pasqual, número 2, d'Alacant, usufructuada per Miguel María Gil Hernández, amb la condició de mantindre uns llegats vitalicis. 4t. 100.000 ptes. nominals en títols de la D.P.I. al 4 per cent. 5t. L'octava part de la plaça de bous d'Alacant. 6t. Roba, mobles i efectes per al culte. 7m. La mitat dels restants béns de l'herència de la fundadora. L'orde de classificació establix que el patronat procedirà a convertir els títols al portador que actualment posseïx la fundació (com els que s'adjudiquen al liquidar-se la testamentària de la causant), en una inscripció intransferible del deute de l'Estat a nom de l'obra piadosa, així com a vendre en pública subhasta, prèvia incoació dels expedients oportuns davant d'este Ministeri, els béns immobles que se li adjudiquen i que no siguen necessaris per al compliment del fi fundacional, com igualment aquells subjectes ara a usdefruit tan prompte com passen en ple domini a la fundació».  
  
Quart. La causa legal d'extinció al·legada per la fundació és la impossibilitat del compliment del fi fundacional, de conformitat amb la lletra c, de l'article 31 de la Llei 50/2002, de 26 de desembre, de Fundacions. De la memòria justificativa aportada es desprén el següent:  
  
El col·legi La Santa Faç i Mare de Déu del Remei es va establir en l'edifici de propietat de la fundadora, siti en el número 47 (hui 55), del carrer Ample de Castelar, en Sant Vicent del Raspeig. Dos anys abans de la seua defunció, any 1928, va llegar part dels seus béns al col·legi que havia fundat. També aportava els recursos per al funcionament de la comunitat religiosa, la Congregació de Germanes Salesianes del Sagrat Cor de Jesús, la qual en 1926, i a petició expressa de la fundadora, es van fer càrrec del col·legi. Amb la Guerra Civil, les germanes han d'abandonar Sant Vicent del Raspeig. L'any 1939, després de la reobertura del curs escolar, la fundació no va poder fer-se càrrec de la reconstrucció que l'edifici necessitava, per estar pràcticament devastat, i l'esmentada congregació religiosa va assumir el cost de les obres i el reinici de la tasca educativa encomanada. En la dècada dels 70, la congregació, en consonància amb els objectius educatius del moment, va començar a dotar el col·legi de millores educatives, didàctiques i de construcció per a atendre la demanda creixent de la matrícula. I és, en eixe moment, i havent quedat xicotet l'edifici dotacional on s'ubicava el col·legi, quan la congregació, projecta i construïx, l'any 1967, en el carrer Doctor Tudela, un edifici de dos plantes. Este edifici, per tant, no és propietat de la fundació, sinó de les religioses. En l'edifici pertanyent a la fundació, es continua amb activitats formatives residuals: classes de cultura general i taquimecanografia. I en el nou edifici (propietat de les religioses) es realitza l'educació reglada: la implantació de l'EGB, subvencionada al 100 per cent pel Ministeri d'Educació, la qual cosa va portar com a conseqüència una major demanda de places escolars, continuant les germanes amb la millora del nou edifici l'any 1974. Este mateix any 1974, per a poder introduir, progressivament, la Formació Professional, es procedix al derrocament del primer col·legi, ubicat en el carrer Ample de Castelar, número 55, propietat de la Fundació Bienvenida López Seriñá, i s'hi alça un altre edifici per a ús docent en què va començar a funcionar el primer curs de Formació Professional (1975-76). Este edifici consta de planta baixa i tres plantes altes, amb una superfície total de 1.094,08 m², i ha sigut finançat per les germanes.  
  
  
La conclusió a què s'arriba en la dita memòria és la següent:  
«El canvi en l'ensenyança educativa, la qual comporta unes exigències en espais i infraestructures, la proliferació d'acadèmies en el poble i la impartició d'estes assignatures dins dels cobraments formatius, fa que la captació d'alumnes d'informàtica i altres assignatures siga molt dificultós, amb la qual cosa els mitjans econòmics també són exigus, inclús tenint un patrimoni, que pareix important, conservat perquè la congregació s'ha fet càrrec pràcticament de tots els gastos generats pel manteniment i conservació de l'edifici de la fundació situat al carrer Ample de Castellar, número 55, que és un edifici més dins de la infraestructura del col·legi. L'espai amb què compta la fundació en fa inviable la continuïtat com a centre educatiu, fi per al qual Bienvenida López Seriñá el va concebre i que hem intentat mantindre fins ara.  
  
Analitzats tots els punts referents a la impartició de les distintes ensenyances que es podia impartir, els membres del patronat han considerat en la reunió mantinguda el dia 25 de febrer que la fundació ha complit la seua comesa i que és inviable la seua continuïtat, que seria assumida pel Col·legi Santa Faç de les Germanes Salesianes, que ja ho fan en l'actualitat. Durant uns anys s'han impartit classes de mecanografia i informàtica, la primera ja no s'impartix per estar inclosa en informàtica i esta última és obligatòria en els plans educatius, amb la qual cosa la fundació no té alumnes, encara que fa tota la propaganda possible; més encara quan estes classes no són subvencionades i la fundació tampoc pot subvencionar-les totalment. S'ha tractat de donar classes d'anglés, però és el mateix cas, només aconseguim augmentar el gasto ja que la majoria d'alumnes no té mitjans per a pagar la quota i d'altra banda és gratuït en l'ensenyança reglada. El col·legi assumix totalment els gastos d'aigua, llum, manteniment de les instal·lacions, productes de neteja, personal que la realitza, manteniment dels ordinadors i tot el deteriorament que es produïx en l'edifici per l'ús i el pas del temps [?].  
  
Els fins de la fundació, seran assumits totalment per la Congregació de Germanes Salesianes del Sagrat Cor de Jesús, assumits ja en l'actualitat, a la qual passarien els béns, segons el títol quart, article 29 dels estatuts».  
  
Quint. En la reunió de 2 de novembre de 2011, es va designar Laura Esteban González, presidenta de la fundació, i Ana María Sarriá Rubiales, vicepresidenta, com a liquidadores, i es va remetre, quant a la liquidació, el que disposa l'article 29 dels estatuts de la fundació.  
  
En este sentit, i respecte a l'atribució del romanent, el dit article 29 dels estatuts de la fundació:  
«En cas d'extinció, la destinació dels béns i drets resultants de la liquidació seran entregats a la Congregació de Germanes Salesianes del Sagrat Cor de Jesús i, en el seu defecte, a altres fundacions o entitats no lucratives privades per a la realització de fins d'interés general anàlegs als de la fundació sempre que tinguen afectats els seus béns, inclús per al supòsit de dissolució, a la consecució d'aquells, tenint en tot cas preferència aquelles en què tinga direcció o participació l'Església Catòlica o les entitats integrades en la dita organització, o que hi estiguen relacionades estretament».  
  
  
Sext. S'acompanya, juntament amb l'acord d'extinció, els comptes en data la presa de l'acord d'extinció.  
Consta informe de la Secció de Comptabilitat del Servici d'Entitats Jurídiques, de 24 de gener de 2013 conforme al qual:  
«La fundació es va inscriure, en data 25 de setembre de 1929, per via testamentària amb el següent inventari de béns: 1r. Edifici fundacional, casa-col·legi al carrer Ample Castelar, número 55, en Sant Vicent del Raspeig. 2n. Casa al carrer Colom, número 16, de Sant Vicent del Raspeig, usufructuada per Antonia i Dolores Escolto Treza-Rio. 3r. Casa al carrer Sant Pasqual, número 2, d'Alacant, usufructuada per Miguel M. Gil Hernández, amb la condició de mantindre uns llegats vitalicis. 4t. 100.000 ptes. nominals en títols de la D.P.I. al 4 per cent. 5t. L'octava part de la plaça de bous d'Alacant. 6t. Roba, mobles i efectes per al culte. 7m. La mitat dels restants béns de l'herència de la fundadora.   
  
Dels béns immobles citats, després de successives vendes, expropiacions i dacions en pagament, només roman l'element inventariat amb el número 1, la casa col·legi i edifici fundacional.  
La fundació ha presentat els comptes regularment i els té depositats fins a 2011.   
Amb data 21 de gener de 2013, la fundació presenta davant d'este registre una sol·licitud de ratificació de l'acord de liquidació. Segons el balanç de liquidació adjunt, tancat a 31 de desembre de 2012, l'actiu de la fundació ascendix a un total de 353.846,17 euros, no figuren en els seus passius comptes de creditors pendents de pagament i, per tant, el romanent o net patrimonial coincidix amb el seu actiu. No obstant això, este romanent és inferior a la dotació fundacional que figura en el passiu del balanç per la quantitat de 422.995,23 euros, la disminució té la seua causa en l'acumulació d'excedents negatius d'exercicis anteriors.  
Les partides més importants de l'actiu són: l'esmentat edifici fundacional que figura per un valor comptable de 153.825,56 euros, 190.000,00 euros en imposicions a termini i 9.014,00 euros en efectiu.  
Des del punt de vista econòmic comptable, s'estima que l'expedient d'extinció liquidació està prou documentat i encara que el patronat no puga acreditar la integritat de la totalitat de la dotació fundacional, no pareix este un cas de deficient administració ja que sí que ha justificat la seua aplicació a activitats fundacionals, i, en conseqüència, s'emet un informe favorable sobre la present sol·licitud d'extinció-liquidació».  
  
  
Sèptim. Atenent estos antecedents, la comissió de protectorat, en la sessió de 12 de març de 2013, emet un informe favorable, entre altres, el punt del dia corresponent a la ratificació de l'acord d'extinció i balanç de liquidació aprovat pel Patronat de la Fundación Bienvenida López Seriñá de la Comunidad Valenciana, en els termes expressats en els apartats precedents.  
  
  
Fonaments de dret  
Primer. L'article 10 del Decret 19/2012, de 7 de desembre, del president de la Generalitat, pel qual es determina les conselleries en què s'organitza l'administració de la Generalitat, disposa l'assignació a la Conselleria de Governació i Justícia de les competències, entre altres, en matèria de fundacions.  
Al seu torn, l'article 28 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com l'article 11 del Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, establixen que la Secretaria Autonòmica de Justícia assumix les competències entre altres, en matèria de fundacions.  
  
Segon. L'article 2 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, establix que el protectorat de les fundacions de la Comunitat Valenciana s'exercix per la Conselleria competent en matèria de fundacions, i que correspon al conseller la titularitat del protectorat, sense perjuí de la possibilitat de la seua delegació o desconcentració.  
  
Tercer. Esta Secretaria Autonòmica de Justícia és competent per a conéixer i resoldre el present expedient per delegació de l'exercici de competències en virtut del que disposa la Resolució de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana,  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana».  
El dit article 31 de la Llei 50/2002, assenyala que «la fundació s'extingirà:  
c) Quan siga impossible la realització del fi fundacional, sense perjuí del que disposen els articles 29 i 30 de la present llei».  
D'acord amb allò que s'ha assenyalat en l'article 32 del mateix text legal, relatiu a les formes d'extinció:  
«2. En els supòsits previstos en els paràgrafs b, c i e de l'article anterior, l'extinció de la fundació requerirà un acord del patronat ratificat pel protectorat.  
Si no haguera acord del patronat, o este no fóra ratificat pel protectorat, l'extinció de la fundació requerirà una resolució judicial motivada, que podrà ser instada pel protectorat o pel patronat, segons els casos».  
  
  
Quint. De conformitat amb l'article 26 de l'esmentada Llei 8/1998, l'extinció suposa l'obertura del procediment de liquidació, i les operacions oportunes s'han de reflectir en el balanç de liquidació, cosa que requerix, igualment, l'aprovació del patronat i la ratificació del protectorat.  
Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i procediments d'extinció i liquidació de les fundacions.  
De tal forma, l'article 39 de l'esmentat reglament establix que:  
«1. Quan el Patronat acorde extingir la fundació per haver-se realitzat íntegrament el fi fundacional, per resultar-ne impossible la realització o per concórrer qualsevol altra causa prevista en l'acte constitutiu o en els estatuts, haurà de sol·licitar la ratificació del protectorat, i per a això acompanyarà la documentació següent:  
a) Certificació de l'acord d'extinció adoptat pel patronat, emesa pel secretari o la secretària amb el vistiplau del president o la presidenta.  
  
b) Memòria justificativa de la concurrència d'una causa d'extinció específica de les previstes en el primer paràgraf d'este apartat. En el cas que la causa d'extinció siga la impossibilitat de realitzar el fi fundacional, caldrà justificar, a més, la improcedència o la impossibilitat de modificar els estatuts o de dur a terme un procés de fusió.  
  
c) Els comptes de l'entitat a la data en què es va adoptar l'acord d'extinció.  
d) El projecte de distribució dels béns i drets resultants de la liquidació i, en el cas de no dur-se a terme pel mateix Patronat, proposta de designació de liquidadors i pla d'actuació dels liquidadors».  
  
Per la seua banda, l'article 40.2 del reglament assenyala que:  
«Durant el procés de liquidació, el Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Sense perjuí d'això anterior, el Patronat podrà apoderar o delegar l'execució material dels seus acords relatius al procés de liquidació».  
  
Sext. L'esmentat article 26 de la Llei 8/1998, de 9 de desembre, de Fundacions de la Comunitat Valenciana disposa,  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, inclús per al supòsit de la seua extinció, a la consecució d'aquells, i que hagen sigut designats en el negoci fundacional o en els estatuts de la fundació extingida. A falta d'això, esta destinació podrà ser decidida, en favor de les mateixes fundacions i entitats mencionades, pel patronat, quan tinga reconeguda esta facultat pel fundador, i, a falta d'eixa facultat, correspondrà al protectorat complir eixa comesa.  
  
Per la seua banda, els estatuts de la fundació disposen en l'article 29 que, «En cas d'extinció, la destinació dels béns i drets resultants de la liquidació seran entregats a la Congregació de Germanes Salesianes del Sagrat Cor de Jesús i, en defecte seu, a altres fundacions o entitats no lucratives privades per a la realització de fins d'interés general anàlegs als de la fundació sempre que tinguen afectats els seus béns, inclús per al supòsit de dissolució, a la consecució d'aquells, tenint en tot cas preferència aquelles en què tinga direcció o participació l'Església Catòlica o les entitats integrades en la dita organització, o que hi estiguen relacionades estretament».  
  
  
Sèptim. Atenent l'article 47.14 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres: «L'extinció de la fundació, la seua liquidació i la destinació donada als béns fundacionals».  
  
  
Octau. S'ha donat compliment al que preveu l'article 41.2.g del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell que establix:   
«2. En l'exercici de les funcions que li corresponen, el protectorat podrà sol·licitar un informe de la comissió i, en particular, en els supòsits següents:  
g) En l'exercici de les potestats que té atribuïdes en matèria de modificació, fusió i extinció de fundacions».  
Vistos els preceptes legals citats, els articles 39 i 40 del Reglament de Fundacions de la Comunitat Valenciana (aprovat per Decret 68/2011, de 27 de maig, del Consell) i la resta de generals de pertinent aplicació, així com allò que s'ha informat per la comissió del protectorat de 12 de març de 2013, resolc:   
  
Primer  
Ratificar l'acord d'extinció de la Fundación Bienvenida López Seriñá de la Comunidad Valenciana aprovat pel seu patronat el 28 de novembre de 2011, així com el balanç de liquidació aprovat pel mateix òrgan el 15 de gener de 2013, en els termes descrits en la present resolució.  
  
Segon  
Inscriure en el Registre de Fundacions de la Comunitat Valenciana la ratificació de l'esmentat acord d'extinció i d'aprovació del balanç de liquidació.  
  
Tercer  
Establir com a destinatari dels béns i drets resultants de la liquidació la Congregació de Germanes Salesianes del Sagrat Cor de Jesús.  
  
De conformitat amb l'article 26 de la Llei 8/1998, de 9 de desembre, de Fundacions de la Comunitat Valenciana, la fundació haurà d'acreditar documentalment al Protectorat de la Generalitat la transferència del romanent i sol·licitar davant del protectorat la baixa registral de la fundació, moment en què es perdrà la seua personalitat jurídica.  
«Article 26 1. L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que es realitzarà pel patronat de la fundació sota el control del protectorat. El patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà l'oportú balanç de liquidació, que haurà de ser aprovat pel patronat i sotmés a la ratificació pel protectorat. Recaiguda la ratificació, es procedirà a complir el que disposa l'apartat següent, per a finalitzar la liquidació. Conclosa esta, se'n farà constar en el Registre de Fundacions de la Comunitat Valenciana la baixa, a sol·licitud del patronat, per un escrit dirigit al registre a què s'acompanyarà la certificació de l'acord aprovatori del balanç de liquidació, la ratificació del balanç pel protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació en el registre, si resulten operacions pendents d'execució o formalització, hauran de ser dutes a terme pel protectorat».  
  
Que es notifique esta resolució, que és definitiva en via administrativa i s'hi podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació, d'acord amb el que establixen els articles 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí de poder interposar, si és el cas, un recurs potestatiu de reposició, en el termini d'un mes, a comptar des de l'endemà de la notificació, davant del conseller de Governació i Justícia, o qualsevol altre recurs que estime procedent.  
  
València, 25 de març de 2013.- El secretari autonòmic de Justícia: Antonio Gastaldi Mateo.